En tidligere vagt ved Georg Jensen i Hjørring fik skærpet sin straf for at stjæle 800.000 kroner fra et pengeskab.

Det skriver Nordjyske.dk En 36-årig mand fra Vrå fik tirsdag skærpet sin straf for et tyveri fra Georg Jensen i Hjørring den 1. november 2009. I efteråret havde Georg Jensen sit traditionelle julemarked for ansatte og deres pårørende. Omsætningen fra den første dag på 800.000 kroner blev låst inde i et pengeskab af den 36-årige vagt og en medarbejder fra Georg Jensen. Ifølge medarbejderen tog det ganske få minutter, men det fremgik af loggen, at vagten først koblede alarmen til igen efter en halv time. I løbet af denne halve time, er pengene med al sandsynlighed forsvundet fra pengeskabet, der blev låst med en nøgle, der lå i chefens ulåste skrivebordsskuffe på virksomheden. I byretten blev den 36-årige mand idømt et års fængsel, hvoraf halvdelen blev gjort betinget. Men i Vestre Landsret blev denne dom skærpet til halvandet års fængsel, men det er stadig kun de seks måneder, der skal afsones. Samtidig er han blevet dømt til ikke at måtte drive virksomhed som vagt i de næste fem år. Ifølge Nordjyske.dk er pengene fra tyveriet aldrig blevet fundet.